भोजपुरी सिनेमा के सुपरस्टार पवन सिंह के हवाई जहाज से बहुत डर लागेला. हाल में भइल कइ गो दुर्घटना का बाद उनकर ई डर अउरी बढ़ गइल बा. कई बेर त ऊ आपन बड़हन नुकसान एही चलते करा लेलन कि हवाई जहाज से जाये के पड़ी. लोग कतनो कहे बाकिर ऊ हवाई जहाज से ना जा के रेलेगाड़ी बा अपना कारे से आइल गइल पसन्द करेले.
पवन सिंह कहेले कि एने कई गो दुर्घटना घटली सँ जवना में बहुते लोग के जान चलि गइल. ओह लोग का मौत पर बेहद अफसोस जतावत कहलन कि जब अइसनका खबर सुनेले त उनका दिल के धड़कन तेज हो जाले. हवाई जहाज से जाये में समय के बहुत बचत होला मानेले बाकिर इहो कहेले कि जान सलामत रही तबहिये नू समय बचवला से फायदा मिली.
पवन सिंह बहुत मजबूरिये में हवाई जहाज से सफर करेले आ पूरा सफर हनुमान चालीसा पढ़त रहेले कि हे भगवान, सही सलामत मंजिल ले चहुँपा दऽ. आपन विदेश यात्रा के कार्यक्रम ऊ बस एही चलते टाल देलन कि ओहिजा जाये खातिर हवाई जहाज से जाये के पड़ी. पइसा के नुकसान त होला बाकिर जहाज के सफर टाल के पवन सिंह के राहते मिलेला.
(स्रोत : खालिद)
bho_Deva bho_Deva bho_Deva awa_Deva